นิกเกอิปิดเช้าบวก 82.88 จุด จับตาผลประชุมบีโอเจ
นิกเกอิปิดเช้าบวก 82.88 จุด จับตาผลประชุมบีโอเจ
8 เม.ย. 2558

ดัชนีนิกเกอิตลาดหุ้นโตเกียวปิดภาคเช้าปรับตัวขึ้นในวันนี้ โดยดัชนีนิกเกอิปิดภาคเช้าเพิ่มขึ้น 82.88 จุด หรือ 0.42% แตะที่ 19,723.42 จุดจากกระแสคาดการณ์ต่อเนื่องเกี่ยวกับการผ่อนคลายนโยบายการเงินของธนาคารกลางญี่ปุ่น (บีโอเจ)
บีโอเจมีกำหนดแถลงมติการประชุมนโยบายการเงินในวันนี้ หลังจากที่เปิดฉากการประชุมไปเมื่อวานนี้ โดยบีโอเจมีแนวโน้มที่จะคงนโยบายผ่อนคลายทางการเงินต่อไป แม้มีความเป็นไปได้ว่าราคาผู้บริโภคจะปรับตัวลงสู่แดนลบ
บีโอเจยังคงมีมุมมองที่ว่า ราคาผู้บริโภคมีแนวโน้มจะกลับมาปรับตัวอีกครั้งในช่วงครึ่งหลังของปีงบการเงินนี้ และแตะเป้าหมายเงินเฟ้อของบีโอเจที่ 2% ท่ามกลางการดำเนินการของบริษัทรายใหญ่ๆที่ได้ตัดสินใจปรับขึ้นค่าจ้างในการหารือประเด็นดังกล่าวในช่วงฤดูใบไม้ผลิ
นักวิเคราะห์คาดว่า บีโอเจจะคงการประเมินเศรษฐกิจในปัจจุบัน ขณะที่เศรษฐกิจของญี่ปุ่นกำลังฟื้นตัวขึ้นในระดับปานกลาง